
Parlamentul României

Camera Deputaţilor
	Comisia pentru muncă şi 

protecţie socială


	Comisia pentru tineret şi sport


	Nr. 4c-9/429
	Nr. 4c-25/49


Bucureşti, 27 septembrie 2021

PLx 332/2020

Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul comun asupra proiectului de Lege pentru acordarea unor facilităţi în domeniul tineret şi sport pentru înlăturarea efectelor negative ale suspendării activităţilor pe perioada stării de urgenţă, trimis Comisiei pentru muncă şi protecţie socială şi Comisiei pentru tineret şi sport pentru examinare pe fond, în procedură de urgenţă, cu adresa nr.PLx 332/2020 din 3 iunie 2020.
	PREŞEDINTE,

OANA SILVIA ŢOIU
	PREŞEDINTE,

TUDOR RAREŞ POP

RAPORT  COMUN

asupra proiectului de Lege pentru acordarea unor facilităţi în domeniul tineret şi sport pentru înlăturarea efectelor negative ale suspendării activităţilor pe perioada stării de urgenţă
În temeiul art.95 şi 117 alin.(1) din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru tineret şi sport au fost sesizate, prin adresa 
nr. PLx 332/2020 din 3 iunie 2020, cu dezbaterea pe fond, în procedură de urgenţă, a proiectului de Lege pentru acordarea unor facilităţi în domeniul tineret şi sport pentru înlăturarea efectelor negative ale suspendării activităţilor pe perioada stării de urgenţă. 

Proiectul de lege are ca obiect de reglementare crearea cadrului legal pentru acordarea unor facilităţi în domeniul tineretului şi sportului, în scopul înlăturării efectelor negative ale suspendării activităţilor pe perioada stării de urgenţă. 
Iniţiativa vizează, printre altele, instituirea unor măsuri cu privire la neafectarea drepturilor salariale ale angajaţilor din aparatul central al Ministerului Tineretului şi Sportului, unităţile subordonate acestuia şi din federaţiile sportive naţionale, suspendarea plăţii chiriei pentru o perioadă de 9 luni de zile pentru structurile sportive, Comitetul Olimpic Sportiv Român şi instituţiile aflate în subordinea Ministerului Tineretului și Sportului, menţinerea drepturilor financiare ale sportivilor, antrenorilor şi întregului personal tehnic la nivelul aflat în plată anterior instaurării stării de urgenţă pe teritoriul României.

La întocmirea prezentului raport comun, cele două comisii au avut în vedere: 

· avizul favorabil al Consiliului Legislativ (nr.321/7.04.2020);

· avizul negativ al Comisiei juridice, de disciplină și imunități 
(nr.4c-13/467/25.03.2021);

· avizul favorabil al Comisiei pentru drepturile omului, culte și problemele minorităților naționale (nr.4c-6/302/10.06.2020);

· avizul favorabil al Consiliului Economic și Social (nr.3076/28.04.2020).

· punctele de vedere, negative, ale Guvernului (nr.4032/04.06.2020 şi nr.2957/19.04.2021).
În conformitate cu prevederile Regulamentului Camerei Deputaţilor, republicat, comisiile au dezbătut proiectul de lege în şedinţe separate. 

La şedinţa Comisiei pentru tineret şi sport din data de 19 mai 2021, au participat la lucrări deputaţii conform listei de prezenţă. 

În urma dezbaterilor şi a opiniilor exprimate, membrii comisiei au hotărât, cu majoritate de voturi (8 voturi pentru şi o abţinere), respingerea proiectului de lege.

La şedinţa Comisiei pentru muncă şi protecţie socială din data de 21 septembrie 2021 şi-au înregistrat prezenţa 21 de deputaţi din totalul de 21 de membri. 
În urma dezbaterilor şi a opiniilor exprimate, membrii comisiei au hotărât, cu unanimitate de voturi, respingerea proiectului de lege.
La dezbateri a participat, în conformitate cu prevederile art.56 şi 57 din Regulamentul Camerei Deputaţilor, republicat, dl Cătălin Boboc, Secretar de Stat în cadrul Ministerului Muncii şi Protecţiei Sociale.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Proiectul de lege a fost adoptat de Senat în şedinţa din 27.05.2020.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor asupra proiectului de lege şi a documentelor conexe, membrii celor două comisii au hotărât transmiterea către plenul Camerei Deputaţilor a prezentului raport comun, de  respingere a proiectului de lege, pentru următoarele considerente:

- măsurile preconizate sunt lipsite de fundamentare, ceea ce este de natură a aduce atingere principiului legalităţii prevăzut de art. 1 alin. (5) din Constituţie;

 -  măsurile preconizate nu sunt corelate cu dispozițiile actelor normative în vigoare care deja acordă astfel de facilități (spre exemplu, menţionăm prevederile art.X din Ordonanța de urgență a Guvernului nr.29/2020);   

 -  nu se specifică sursa de finanţare a sprijinului financiar propus a se acorda, încălcându-se astfel prevederile art. 138 alin. (5) din Constituţia României, care precizează că „Nici o cheltuială bugetară nu poate fi aprobată fără stabilirea sursei de finanţare.”
	PREŞEDINTE,

Oana Silvia Ţoiu
	PREŞEDINTE,

Tudor Rareș Pop



	SECRETAR,

Eugen Neaţă


	SECRETAR,

Ovidiu-Sergiu Bîlcea


	Întocmit,

Şef birou Lidia Vlădescu

Consilier parlamentar Camelia Revenco
	Dr.Florin Danciu – consilier parlamentar

Lucian Constantin Mircescu – consilier parlamentar

Bianca Adriana Popescu – consultant parlamentar

